Programa disciplinei Biologie este reconstruită pe baza unei noi paradigme, având în centru următoarele elemente:

* *Vizarea profilului de formare al absolventului prin continuitatea achizițiilor anterioare și racordarea la recomandări europene*

Construcţia programei disciplinei *Biologie* a pornit de la structurarea și integrarea achiziţiilor dobândite de elevi în învățământul primar către competențele vizate de profilul de formare al absolventului de gimnaziu: dezvoltarea capacității elevului de a rezolva probleme și situații problemă din viața cotidiană, de a proiecta şi derula un demers investigativ pentru a verifica o ipoteză de lucru, de a prelucra, reprezenta grafic și interpreta date şi dovezi experimentale, de a-și imagina şi realiza unele produse utile pentru activităţile curente și de a manifesta interes pentru o viaţă sănătoasă şi pentru păstrarea unui mediu curat. Participarea disciplinei Biologie la construirea acestui profil a urmărit și racordarea la *Cadrul de referinţă pentru ştiinţe TIMSS 2011,* precum și la *Recomandarea Parlamentului European şi a Consiliului Uniunii Europene privind competenţele cheie din perspectiva învăţării pe parcursul întregii vieţi* (2006/962/EC).

* *Centrarea pe competențe formate gradual la elevi, competențe care contribuie la formarea competențelor-cheie europene*

Programa vizează, în primul rând, formarea competenţei-cheie specifică disciplinei (*competenţe matematice şi competenţe de bază în ştiinţe şi tehnologii*), dar contribuie şi la formarea altor competențe-cheie. Prin competențele generale propuse de disciplina Biologie, explorarea sistemelor biologice, comunicarea adecvată, rezolvarea de probleme din lumea vie și manifestarea unui stil de viață sănătos devin țintele urmărite în formarea elevilor. Acestea se realizează prin competențe specifice al căror nivel este construit gradat pe parcursul celor patru ani de gimnaziu și contribuie la competențe–cheie precum: *comunicarea în limba maternă, a învăţa să înveţi, competenţe în utilizarea noilor tehnologii informaţionale şi de comunicaţie, competenţe sociale şi civice, iniţiativă şi antreprenoriat, sensibilizare culturală şi exprimare artistică.* Astfel,competențele specifice urmăresc de la simpla extragere de informații dintr-o sursă recomandată la analiza critică a informațiilor selectate din surse variate, de la realizarea dirijată a unor activități simple de investigare la realizarea unei investigații proiectată independent și formularea de predicții referitoare la diferite fenomene și procese, de la colaborarea în echipă pentru îndeplinirea sarcinilor de explorare a sistemelor vii până la asumarea de roluri în cadrul echipei pentru rezolvarea sarcinilor de lucru, de la capacitatea de a rezolva probleme din lumea vie pe baza algoritmizării la identificarea unor soluții noi/alternative.

* *Conținuturile - decupaj relevant pentru disciplina biologie prin domeniile selectate, care devin instrumente de atingere a competențelor de către elevi*

Programa propune cunoaşterea lumii vii pornind de la explorarea şi investigarea lumii înconjurătoare, a mediului de viață apropiat elevului, a relațiilor observabile dintre viețuitoare și mediul lor de viață, a modului în care funcționează organismele, către înțelegerea propriului loc în natură, a consecințelor propriului comportament asupra sănătății sale și a mediului.

Învăţarea urmăreşte raportarea elevului la mediul de viaţă cu mijloacele și metodele specifice biologiei, dar adaptate vârstei acestuia. Abordarea integrată a conținuturilor din diferitele ramuri ale biologiei pleacă atât de la realitatea vie (ființele vii, deși individualități de sine-stătătoare, nu trăiesc izolate, ci în relație cu mediul lor de viață), cât și de la perceperea integrată de către elevi a lumii vii, specifică acestei vârste.

Un accent deosebit există pe elementele de educație pentru sănătate (inițiate chiar din clasa a V-a prin raportarea omului la mediul lui de viață, dezvoltate în clasa a VI-a și a VII-a și reflectate prin prisma sănătății mediului de viață în clasa a VIII-a), precum și pe elementele de educație sexuală pornind de la recunoașterea transformărilor corporale proprii pubertății, la necesitatea autocunoașterii emoționale și a responsabilității comportamentale.

* *Crearea perspectivei de schimbare a metodelor de predare a biologiei, cu accent pe descoperirea prin observare și explorare directă; construcția învățării fundamentată pe experiențele de învățare anterioare ale elevilor; libertatea oferită profesorului în selectarea metodelor și a detaliilor de conținut*

Sunt recomandate exemple de activități de învățare și sugestii metodologice care să stimuleze curiozitatea elevului în a-și pune mereu întrebări despre lumea înconjurătoare, despre propria ființă și despre locul său în lume, înțelegând valoarea lui *de ce?* ca prim pas în cunoaștere. Este stimulată căutarea răspunsurilor prin explorarea directă a lumii vii, cu ajutorul experimentelor și al investigațiilor în laborator sau pe teren, prin dirijarea curiozității elevilor spre efectuarea de observații directe. Un accent deosebit este așezat pe exersarea lucrului în echipă, a asumării și îndeplinirii unor roluri specifice în grupuri de lucru ce investighează aspecte ale lumii vii, a cooperării în realizarea acestora, precum și pe lucrul cu informația și sursele de informație necesare înțelegerii lumii vii.

Experiențele de învățare ale elevilor sunt valorificate în parcursuri didactice ulterioare. De exemplu, în clasa a V-a, elevul începe studiul viețuitoarelor din mediul de viață apropiat. Conținuturile propuse permit profesorului adaptarea la specificul local, acesta putând iniția studiul unui ecosistem printr-o excursie didactică într-un parc/grădină/livadă sau pădure, pajiște, în funcție de regiunea geografică în care trăiește. Elevul se familiarizează astfel nu numai cu mediul înconjurător, ci și cu metodele de lucru specifice biologiei (observații în natură, culegerea de date din natură, prelucrarea și interpretarea acestora, completarea unor fișe de lucru). În caracterizarea acestor ecosisteme, profesorul are libertatea de a alege specii reprezentative de viețuitoare, ale căror caracteristici observabile vor fi valorificate ulterior în exerciții de clasificare a formelor de viață.

* *Accentuarea perspectivelor de folosire a laboratoarelor de biologie și de actualizarea a dotării lor materiale în toate școlile, acestea fiind spații necesare pentru formarea competenței de explorare a sistemelor biologice, a proceselor și a fenomenelor cu instrumente și metode științifice*